Title: คำสั่งรัฐมนตรีว่าการกระทรวงมหาดไทย ที่ 2/2563 เรื่อง การกำหนดเงื่อนไขในการอนุญาตให้คนต่างด้าวบางจำพวกเข้ามาในราชอาณาจักรเป็นการชั่วคราว

คำสั่งรัฐมนตรีว่าการกระทรวงมหาดไทย
ที่ ๒/๒๕๖๓
เรื่อง การกำหนดเงื่อนไขในการอนุญาตให้คนต่างด้าวบางจำพวกเข้ามาในราชอาณาจักรเป็นการชั่วคราว[๑]

โดยที่กระทรวงสาธารณสุขได้ประกาศให้โรคติดเชื้อไวรัสโคโรนา ๒๐๑๙
หรือโรคโควิด ๑๙ (Coronavirus Disease 2019 (COVID - 19))
เป็นโรคติดต่ออันตราย ลำดับที่ ๑๔ ตามประกาศกระทรวงสาธารณสุข
เรื่อง ชื่อและอาการสำคัญของโรคติดต่ออันตราย (ฉบับที่ ๓) พ.ศ. ๒๕๖๓ และในปัจจุบันสถานการณ์การแพร่ระบาดของโรคโควิด
๑๙ ยังมีความรุนแรง มีจำนวนผู้ติดเชื้อรายใหม่ทั่วโลกเพิ่มมากขึ้น  ดังนั้น เพื่อความมั่นคงปลอดภัยทางด้านสาธารณสุขของประเทศและป้องกันมิให้เกิดการระบาดระลอกใหม่ที่อาจมีความรุนแรงและสร้างความเสียหายให้แก่ระบบเศรษฐกิจและสังคมของประเทศ
ตลอดจนเพื่อความสงบเรียบร้อย และความผาสุกของประชาชน

อาศัยอำนาจตามความในมาตรา ๕ วรรคหนึ่ง แห่งพระราชบัญญัติคนเข้าเมือง
พ.ศ.
๒๕๒๒ ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ ๘๗/๒๕๕๗ เรื่อง
การแก้ไขเพิ่มเติมผู้รักษาการตามกฎหมายที่เกี่ยวข้องกับอำนาจหน้าที่ของเจ้าพนักงานตำรวจ
ลงวันที่ ๑๐ กรกฎาคม พุทธศักราช ๒๕๕๗ และมาตรา ๑๖ แห่งพระราชบัญญัติคนเข้าเมือง พ.ศ.
๒๕๒๒ นายกรัฐมนตรีและรัฐมนตรีว่าการกระทรวงมหาดไทย
จึงมีคำสั่งกำหนดเงื่อนไขในการอนุญาตให้คนต่างด้าวบางจำพวกเข้ามาในราชอาณาจักรเป็นการชั่วคราว
โดยให้ระงับการกำหนดรายชื่อประเทศที่ผู้ถือหนังสือเดินทางหรือเอกสารใช้แทนหนังสือเดินทางซึ่งเข้ามาในราชอาณาจักรเป็นการชั่วคราวจะขอรับการตรวจลงตรา ณ ช่องทางอนุญาตของด่านตรวจคนเข้าเมือง
ตามประกาศกระทรวงมหาดไทย เรื่อง กำหนดรายชื่อประเทศที่ผู้ถือหนังสือเดินทางหรือเอกสารใช้แทนหนังสือเดินทาง
ซึ่งเข้ามาในราชอาณาจักรเป็นการชั่วคราวจะขอรับการตรวจลงตรา ณ ช่องทางอนุญาตของด่านตรวจคนเข้าเมือง
ลงวันที่ ๔ มีนาคม พ.ศ. ๒๕๖๒

คำสั่งนี้ให้ใช้บังคับตั้งแต่วันที่ ๑ ตุลาคม พ.ศ. ๒๕๖๓
จนถึงวันที่ ๓๑ ธันวาคม พ.ศ. ๒๕๖๓

สั่ง ณ
วันที่ ๒๓ กันยายน พ.ศ. ๒๕๖๓
พลเอก
ประยุทธ์  จันทร์โอชา
นายกรัฐมนตรี

พลเอก
อนุพงษ์  เผ่าจินดา
รัฐมนตรีว่าการกระทรวงมหาดไทย

พัชรภรณ์/จัดทำ
๒๘
กันยายน ๒๕๖๓

สุภาทิพย์/ตรวจ
๒๘
กันยายน ๒๕๖๓

[๑]
ราชกิจจานุเบกษา
เล่ม ๑๓๗/ตอนพิเศษ ๒๒๔ ง/หน้า ๓๒/๒๕ กันยายน ๒๕๖๓